กรุงเทพมหานคร ปล่อยโดรนการเกษตรเพื่อลดฝุ่นละอองในอากาศในพื้นที่วิกฤต 6 จุดทั่วกรุงเทพมหานคร
กรุงเทพมหานคร ปล่อยโดรนการเกษตรเพื่อลดฝุ่นละอองในอากาศในพื้นที่วิกฤต 6 จุดทั่วกรุงเทพมหานคร พล.ต.อ.อัศวิน ขวัญเมือง ผู้ว่าราชการกรุงเทพมหานคร ประธานในพิธีปล่อยขบวนหน่วยปฏิบัติการแก้วิกฤตมลพิษทางอากาศกรุงเทพมหานคร ซึ่งประกอบด้วย ชมรมโดรนเพื่อการเกษตร จากจังหวัดนครราชสีมาและจังหวัดชัยภูมิ รถน้ำพร้อมอุปกรณ์จากสำนักป้องกันและบรรเทาสาธารณภัย และสำนักสิ่งแวดล้อม กรุงเทพมหานคร  พร้อมด้วยเจ้าหน้าที่ฝ่ายรักษาความสะอาด สำนักงานเขตพื้นที่ เพื่อไปปฏิบัติการลดปัญหาฝุ่นละอองในอากาศพื้นที่วิกฤต 6 จุดทั่วกรุงเทพมหานคร ผู้ว่าราชการกรุงเทพมหานคร เปิดเผยว่า เนื่องจากปัญหาวิกฤตคุณภาพอากาศในพื้นที่ โดยเฉพาะฝุ่นละอองขนาดเล็ก PM2.5 ซึ่งส่งผลกระทบต่อสุขภาพของประชาชน กรุงเทพมหานครจึงได้ประสานจังหวัดนครราชสีมาและจังหวัดชัยภูมิ เพื่อขอความร่วมมือชมรมโดรนเพื่อการเกษตรจากทั้งสองจังหวัดขึ้นบินฉีดพ่นละอองน้ำสะอาดในอากาศช่วยดูดจับฝุ่นละอองซึ่งกำหนดขึ้นบิน 2 วัน คือ วันที่ 31 ม.ค.-1 ก.พ. 2562 ทั้งนี้คณะนักบินโดรนจะตั้งฐานการบิน 6 จุด ได้แก่ จุดที่ 1 ฐานบินบริเวณลานคนเมือง จุดที่ 2 ฐานบินบริเวณวัดพระศรีมหาธาตุ (บางเขน) จุดที่ 3 ฐานบินมหาวิทยาลัยเกษตรศาสตร์ จุด 4 ฐานบินสวนจตุจักร ทำการบินบริเวณห้าแยกลาดพร้าว จุด 5 ฐานบินสวนลุมพินี ทำการบินบริเวณอนุสาวรีย์ ร.6 และถนนพระราม 4 และจุดที่ 6 ฐานบินสะพานพระราม 9ฝั่งพระนคร เขตบางคอแหลม  สำหรับการบินโดรนในครั้งนี้ จะเป็นการลดฝุ่นละออง 3 ระดับความสูง ได้แก่ ระดับบนสุด ใช้โดรนจะบินฉีดพ่นละอองน้ำ โดยโดรนแต่ละเครื่องมีรัศมีทำการบินประมาณ 2 ตารางกิโลเมตร ขึ้นอยู่กับความเหมาะสมของพื้นที่ และสามารถบรรทุกน้ำได้ประมาณ 10 ลิตร สำหรับขึ้นไปฉีดพ่นละอองน้ำในอากาศ  ซึ่งการบินแต่ละครั้งสามารถบินได้ประมาณ 20 นาที จากนั้นจะต้องลงมาเปลี่ยนแบตเตอรี่และเติมน้ำสำหรับฉีดพ่น  ระดับที่ 2 รถน้ำจากสำนักป้องกันและบรรเทาสาธารณภัยและสำนักสิ่งแวดล้อม จะฉีดฝอยละอองน้ำขึ้นไปในอากาศ และระดับที่ 3 เจ้าหน้าที่ของสำนักงานเขตพื้นที่จะกวาดและล้างทำความสะอาดตามบนพื้นจราจร ทางเท้าและที่สาธารณะทั่วไป